Президент Туулу Алтайдагы таштарда jуруктар керегинде - altaicholmon\nПрезидент Туулу Алтайдагы таштарда jуруктар керегинде\nОрус географиялык биригӱниҥ сыйын табыштырары јанынаҥ Кремльдеги ӧргӧӧдӧ ӧткӧн кӧдӱриҥилӱ јуунда Россияныҥ президенти Владимир Путин Туулу Алтайдагы таштарда јуруктар керегинде куучындады.\nПрезидент Испанияныҥ јебрен јурукчылары, ондо табылган таштарда јуруктар керегинде айдып тура: «Мен ижим аайынча јаан орооныстыҥ башка-башка толыктарында болуп турадым. Туулу Алтайда куй таш эмес, а тегин ле јаан таш бар. Ондо јебрен кижиниҥ аҥ-куштар ла оноҥ до ӧскӧзин јураган јуруктары. Кандый да шиҥжӱчилер ондо јок, ол керегинде кем де билбес. Бис оны колысла арчып кӧргӧнис» – деди.\nОл онойдо ок «бис культурабысты ла тӱӱкибисти тереҥжиде билбезис» деп айдып, Туулу Алтайды кӧп билимчилер тӱрк калыктардыҥ кабайы деп чотоп турганын темдектеди.\n«Бисте бойысты айландыра болгонын билбезис сӱреен кӧп. Оны билер керек» — деп, президент ајарды.\nМынаҥ озо Петропавловскто Россияныҥ ла Казахстанныҥ тергеелер ортодогы колбуларына учурлай ӧткӧн XV форумда В. Путин Алтай Республиканыҥ туризм јанынаҥ аҥылу аргаларын темдектеп, тергеебистиҥ ар-бӱткендик аргалары спорт ло орныктыру туризм аайынча эмдиги ӧйдиҥ некелтелерине келишкедий ӱлекерлерге анчада ла јарамыктузын темдектеген болгон.